ත්‍රිවිධ හමුදාවටත් මා මේ සම්බන්ධයෙන් වගකීම් පවරා තිබේ. දැව කැපීම හා ප්‍රවාහන ගොඩබිමින් සිදුවනවා නම් පොලිසිය හා යුදහමුදාව එක්ව කටයුතු කරන්නටත් මුහුදු සීමාවෙන් එම කටයුතු කරනවා නම් නාවික හමුදාවටත් වනාන්තරය තුළ රහසිගතව වන කැපීම් සිදුවන්නේ නම් ගුවන් හමුදාවටත් මා වගකීම් බාරදී ඇත. උතුරු කරය පමණක් නොව පරිසරය සංරක්ෂණය පිළිබඳව කටයුතු කරන පොලිසිය, පරිසර අධිකාරිය, වන සංරක්ෂණ දෙපාර්තමේන්තුව, ත්‍රිවිධ හමුදාව එක්ව අප ප්‍රධාන ආයතන ව්‍යුහයක් සකස් කර තිබේ. අද දවසේ වන විනාශය සිදුවන බව කවුරුන් හෝ කියන්නේ නම් කරුණාකර මා පුද්ගලිකව හමුවිය හැකිය. එසේ නොමැති නම් ඉරිදා ලංකාදීපයට ඒ බව දැනුම් දිය හැකිය. මේ විනාශය සිදුවන්නේ කොතැනද යන්න ඔහු මට පෙන්විය යුතුයි. එවිට නීතිමය ක්‍රියාමාර්ග ගැනීමට මට හැකියාව තිබේ. මට කිසිම පුද්ගලයකු හෝ තරාතිරම පිළිබඳව ප්‍රශ්නයක් නැත. එවැනි විනාශයන් සිදුවන්නේ නම් අවශ්‍ය නීතිමය ක්‍රියාමාර්ග ගැනීමට මා පසුබට වන්නේ නැත.